Broj: Zagreb, 14. studenoga 2017.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave o mogućem sukoba interesa dužnosnika Josipa Kovača, zamjenika općinskog načelnika Općine Crnac,** na 10. sjednici, održanoj 9. svibnja 2018. g., donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Josipa Kovača, zamjenika općinskog načelnika Općine Crnac, zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o stupanju u poslovni odnos Općine Crnac s poslovnim subjektima OPG Zdenka Kovač i OPG Ivan Kovač, čiji su nositelji Zdenka Kovač, bračni drug dužnosnika i Ivan Kovač, sin dužnosnika.**

**II. Poziva se dužnosnik Josip Kovač da u roku od 15 dana od dana primitka ove odluke dostave Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je Josip Kovač, povodom obnašanja dužnosti zamjenika općinskog načelnika Općine Crnac, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 39. stavkom 4. ZSSI-a propisano je da se podnositelju prijave iz članka 39. stavka 1 ZSSI-a jamči zaštita anonimnosti.

Protiv dužnosnika Josipa Kovača podnesena je 24. kolovoza 2017.g. neanonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-5433-P-327/17-01-5. U prijavi se u bitnome navodi da je Općina Crnac stupala u poslovne odnose s poslovnim subjektima OPG Zdenka Kovač i OPG Ivan Kovač, čiji su nositelji Zdenka Kovač, bračni drug dužnosnika Josipa Kovača, zamjenika općinskog načelnika Općine Crnac, i Ivan Kovač, sin istog dužnosnika.

Člankom 4. stavkom 2. ZSSI-a propisano je da su bračni drug dužnosnika i srodnici po krvi u uspravnoj lozi članovi obitelji dužnosnika u smislu navedenog Zakona. Stavkom 5. istog članka propisano je da su članovi obitelji dužnosnika s dužnosnikom povezane osobe, stoga su bračni drug dužnosnika i sin dužnosnika, kao članovi obitelji, s dužnosnikom povezane osobe.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona, stoga se i nositelji obiteljskih poljoprivrednih gospodarstava smatraju poslovnim subjektima u smislu ZSSI-a.

Člankom 18. stavkom 1. ZSSI-a propisano je da, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s tim Zakonom. Stavkom 4. istog članka propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz stavka 1. toga članka, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. istog članka ili na bilo koji drugi način protivno odredbama članka 18. ZSSI-a su ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla, odnosno pravnog akta.

Povjerenstvo je radi provjere navoda iz podnesene prijave i stjecanja vlastitih saznanja o mogućem sukobu interesa dužnosnika Josipa Kovača od Općine Crnac zatražilo potrebne podatke i dokumentaciju.

Postupajući po zahtjevu Povjerenstva, Općina Crnac je 10. studenog 2017.g. dostavila očitovanje, u kojem se navodi da je Općina Crnac s poslovnim subjektima OPG Zdenka Kovač i OPG Ivan Kovač stupala u poslovni odnos u razdoblju kada je dužnosnik Josip Kovač obnašao dužnost zamjenika općinskog načelnika Općine Crnac, da se poslovni odnosi odnose na isporuku hrane (prasci i janjci) za različite prigode, održavanje određenih manifestacija, proslave dana Općine, otvorenje ili završetak radova i usluga i usluge ispumpavanja septičke jame kod osnovne škole i doma zdravlja te da se u navedenim slučajevima radilo o nabavi roba i usluga za koje nije provođen postupak javne nabave, budući da vrijednost radova i usluga nije veća od 20.00,00 kn po pojedinom računu pa su radovi i usluge ugovarani izravno.

U privitku očitovanju, Općina Crnac je dostavila i preslike računa i to preslike računa prodavatelja OPG Zdenka Kovač i primatelja Općine Crnac : R-2 račun broj 15/2013, izdan 7. listopada 2013. g. za isporučenu prasad u ukupnom iznosu od 1.440,00 kn, račun R-2 broj 1/2014 izdan 4. ožujka 2014. g. za isporučenu prasad u ukupnom iznosu od 5.375,00 kn, račun 6/1/1 od 26. lipnja 2014 .g. za isporučenu prasad u ukupnom iznosu od 4.000,00 kn, račun 15/1/1 od 12. studenog 2014. g. za isporučenu prasad i janjad u ukupnom iznosu od 5.125,00 kn, račun 3/1/1 od 22. lipnja 2015. g. za ispumpavanje septičke jame kod škole u V. Rastovcu u ukupnom iznosu od 1.875,00 kn, račun 5/1/1 od 30. lipnja 2015. g. za isporučenu prasad i janjad u ukupnom iznosu od 15.750,00 kn, račun 7/1/1 od 20. kolovoza 2018. g. za isporučenu prasad i janjad u ukupnom iznosu od 3.750,00 kn, račun 1/1/2016 od 6. srpnja 2016. g. za isporučenu prasad u ukupnom iznosu od 6.547,00 kn, kao i preslike računa prodavatelja Ivana Kovača i primatelja Općine Crnac: račun broj 2/1/1 od 28. travnja 2017. g. za ispumpavanje septičke jame kod škole i doma zdravlja u ukupnom iznosu od 3.125,00 kn i račun broj 1/1/1 od 28. travnja 2017. g. za isporučenu prasad i janjad u ukupnom iznosu od 9.212,00 kn.

 Na temelju izvršenog uvida u izvješće o imovinskom stanju dužnosnika Josipa Kovača, podneseno 22. srpnja 2013. g. povodom stupanja na dužnost zamjenika općinskog načelnika Općine Crnac, u izvješće o imovinskom stanju navedenog dužnosnika, podneseno 26. rujna 2017. g. povodom ponovnog izbora na istu dužnost te u gore naveden račune, koje je ispostavila općina Crnac i usporedbe OIB-a navedenih u gornjim ispravama, utvrđena je istovjetnost OIB-a, iz čega proizlazi da je nositelj OPG-a Zdenka Kovač bračni drug dužnosnika Josipa Kovača, a da je nositelj OPG-a Ivan Kovač sin istog dužnosnika.

S obzirom da se sukladno članku 4. stavku 4. ZSSI-a nositelji samostalnih djelatnosti te nositelji i članovi drugih poslovnih subjekata osnovanih na temelju zakona smatraju poslovnim subjektima u smislu toga Zakona, Povjerenstvo tumači da se OPG Zdenka Kovač i OPG Ivan Kovač, odnosno njegovi nositelji smatraju poslovnim subjektima u smislu ZSSI-a.

Poziva se dužnosnik Josip Kovač da, sukladno članku 39. stavku 3. ZSSI-a, u roku od 15 dana od dana primitka ove odluke, dostave Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke, te da Povjerenstvu dostave relevantnu dokumentaciju s kojom raspolažu.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Josip Kovač, elektronička dostava

2. Podnositelj prijave, e-mail

3. Objava na internetskoj stranici Povjerenstva

4. Pismohrana